**ΣΥΝΕΙΣΦΟΡΑ ΣΤΗ ΣΥΖΗΤΗΣΗ ΓΙΑ ΤΟ ΣΧΕΔΙΟ ΚΑΤΑΣΤΑΤΙΚΟΥ**

1. **ΣΧΟΛΙΑΣΜΟΣ ΤΟΥ ΣΧΕΔΙΟΥ ΚΑΤΑΣΤΑΤΙΚΟΥ:**

Παρότι **η πολιτική αναβάθμιση** που επιχειρείται με εργαλείο την **συμπερίληψη όλων των μελών χρησιμοποιώντας** για αυτόν τον σκοπό **τις νέες τεχνολογίες**, είναι ένα κρίσιμο ζητούμενο και πραγματική ανάγκη για τον διευρυμένο ΣΥΡΙΖΑ-ΠΣ και το διακηρυγμένο στόχο του να ανοιχτεί στην κοινωνία, δεν φαίνεται να προβλέπεται αντίστοιχα και μία οργανωτική αναδιάρθρωση ώστε η εξοικείωση με τις τεχνολογίες να είναι ευφικτή.

Οι συντάκτες του σχεδίου καταστατικού επιχείρησαν να υπηρετήσουν το φιλόδοξο στόχο της **οργανωτικής αναβάθμισης** και **ενίσχυσης της αποτελεσματικής λειτουργίας του κόμματος** μέσα από καταστατικές προσαρμογές, ωστόσο πολλές από τις αλλαγές που εισάγονται όχι μόνο δεν φαίνεται να καταφέρνουν να βελτιώσουν την παρούσα κατάσταση μέσα από συντονισμό ή ώσμωση όπως αναφέρεται, αντίθετα μάλιστα, κατά την προσωπική μου εκτίμηση, δυσχεραίνουν την επίτευξη του στόχου αυτού περαιτέρω.

* **Συνύπαρξη Περιφερειακών Συντονιστικών Επιτροπών και Νομαρχιακών Επιτροπών**🡪 Εκτός από την διοργάνωση του Ετήσιου Φόρουμ δεν είναι ξεκάθαρο ποιες είναι οι αρμοδιότητες των Περιφερειακών Συντονιστικών Επιτροπή. Προσωπικά συμφωνώ με τη δημιουργία τους, καθώς για πρακτικούς λόγους είναι πολύ χρήσιμο η οργανωτική δομή του κόμματος να ταυτίζεται με την (εκλογική) περιφέρεια, ωστόσο σε αυτήν την περίπτωση δεν κατανοώ την ταυτόχρονη διατήρηση των Νομαρχιακών Επιτροπών. Αυτό είναι ένα παράδειγμα σωστής απόφασης για αλλαγή που όμως δεν υπήρξε η τόλμη να πραγματοποιηθεί μέχρι το τέλος.
* **Πανσπερμία Επιτροπών και Συμβουλίων**🡪 η δημιουργία πολυάριθμων -ως ένα βαθμό μόνο διαφορετικών- δομών δημιουργεί εκτός των άλλων και το εξής θέμα: ο πραγματικός αριθμός των συντροφισσών/συντρόφων που είναι ενεργά μέλη και αναλαμβάνουν δράσεις για το κόμμα είναι πολύ μικρότερος από αυτόν που θα χρειαζόταν η δομή που προτείνεται στο καταστατικό. Έτσι όπως έχει η κατάσταση σήμερα, με τον αριθμό και συμμετοχικότητα που γνωρίζουμε στις οργανώσεις, φαίνεται ότι προδιαγράφεται είτε η αποτυχία πολλών εκ των οργάνων, είτε η μετατροπή των ίδιων συντρόφων σε πολυθεσίτες μέσα στο Κόμμα.
1. **ΠΡΟΤΑΣΕΙΣ**
	1. Αυτό που λείπει στο καταστατικό είναι **η πρόβλεψη** το κόμμα να υποχρεούται να παρέχει στις οργανώσεις την αφενός την **υλικοτεχνική υποδομή** που χρειάζεται για να επιτελέσει τους στόχους που τίθενται στο καταστατικό (σχετικά με υβριδικές/ψηφιακές συνελεύσεις) αφετέρου την **απαραίτητη επιμόρφωση** που χρειάζονται τα συντονιστικά των ΟΜ και τα μέλη. (προσθήκη στο Αρθρο 11)
	2. Θεωρώ ότι η δουλειά των συντακτών θα ήταν πολύ ευκολότερη εάν πριν τη σύνταξη του κειμένου είχε ανατεθεί σε **επιτροπή/άτομο η καταγραφή της λεπτομερούς κατάστασης των ΟΜ** η οποία θα ήταν αποτέλεσμα επισκέψεων στις ΟΜ ανά την Ελλάδα, συνεντεύξεων ή συμπλήρωσης ερωτηματολογίων. Αυτή η **επιτροπή/γραφείο/θέση** που θα ήταν υπεύθυνη για το reality check του κέντρου με τη βάση/τις ΟΜ θα μπορούσε να λειτουργεί **παράλληλα με τις εργασίες του Οργανωτικού** και να το τροφοδοτεί με πληροφόρηση και τεχνικές συμβουλές. Ακόμα και τώρα, η πρόβλεψη της σύνταξης ενός **state of play της κατάστασης** στις οργανώσεις και τις ΝΕ **σε ετήσια βάση**, μπορεί να είναι μόνο χρήσιμη καθώς μπορεί να διαπιστώνει πρακτικά προβλήματα και να τα επιλύει ή να προτείνει λύσεις.
	3. Στην ίδια λογική, της βελτίωσης της λειτουργίας του Κόμματος θα κινείτο και η **δημιουργία ρόλου/οργάνου** σε όποιο επίπεδο κρίνεται πιο αποτελεσματικό (κεντρικό ή νομαρχιακό) που **θα μελετά την κατάσταση στις ΟΜ σχετικά με τις ανάγκες και τα προβλήματα που αντιμετωπίζουν που είναι θέματα τεχνικής φύσης ή που σχετίζονται με τα ψηφιακά εργαλεία**. Θα μπορούσε λοιπόν να δημιουργηθεί ένα είδος **« κόμβου » ως κέντρο βοήθειας** για τις ΟΜ. Υπάρχει τεχνογνωσία διάσπαρτη ανά τις ΟΜ, υπάρχουν επαγγελματίες στο είδος που μπορούν να διαθέσουν τις γνώσεις τους σε όλη τη βάση. Η **ανταλλαγή και χρήση βέλτιστων-πρακτικών** για τέτοια θέματα τεχνικής/ψηφιακής φύσης θα μπορούσε να πολλαπλασιάσει τα θετικά παραδείγματα καλής λειτουργίας. Το κέντρο/κόμβος/hub αυτό θα μπορούσε να διοργανώνει και **επιμορφωτικά σεμινάρια** για τα μέλη των ΟΜ/Συντονιστικών , ειδικά εκείνα που διαχειρίζονται τα ΜΚΔ των οργανώσεων.
	4. Θα πρέπει να υπάρχει διαφάνεια προς τα έξω σχετικά με τη λειτουργία του κόμματος. Η σύνθεση όλων των οργάνων του κόμματος να είναι αναρτημένη στην ιστοσελίδα του. Έτσι, η ΚΕ, το Οργανωτικό, οι ΝΕ δεν θα είναι απρόσωπα γραφειοκρατικά όργανα αλλά σύγχρονες ομάδες εργασίας /διαβούλευσης στους οποίους το κάθε μέλος θα μπορεί να κάνει αναφορά.
	5. **Προσθήκη πρόβλεψης** **για (ιδιότυπη)επιστολική ψήφο** σε περίπτωση αντικειμενικής αδυναμίας προσέλευσης των μελών των ΟΜ να ψηφίσουν. (Άρθρο 46-50)
	6. **Δημιουργία μητρώου μελών του Κόμματος**: θα ήταν πολύ χρήσιμη η ύπαρξη και η διάθεση τουλάχιστον στους Συντονιστές, ενός μητρώου των μελών του Κόμματος ώστε να μπορούν να χρησιμοποιηθούν οι επαγγελματικές τους ιδιότητες όποτε καταστεί ανάγκη (πχ ηλεκτρολόγοι, μοντέρ, φωτογράφοι, ηλεκτρονικοί, τυπογράφοι αλλά και πολλά άλλα επαγγέλματα). Με αυτόν τον τρόπο θα μπορούσε και η ΟΜ να πετυχαίνει καλές τιμές αλλά και οι σύντροφοι-επαγγελματίες να «ενισχύονται» μέσω της παροχής εργασίας.

Μαριάννα ΚΟΥΡΙΔΑΚΗ

6983638373

marathanas@yahoo.com

ΟΜ ΣΥΡΙΖΑ-ΠΣ ΑΡΓΥΡΟΥΠΟΛΗΣ